KLASA: P-364/23

URBROJ: 711-02-01/03-2024-06

Zagreb, 22. ožujka 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Igora Lukača, Nike Nodilo Lakoš, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI), **u predmetu obveznice Nevenke Cujzek, OIB: ………………,** **glavne tajnice u Ministarstvu vanjskih i europskih poslova,** na 44. sjednici održanoj 22. ožujka 2024., donosi sljedeću

 **ODLUKU**

1. **Propustom podnošenja imovinske kartice Povjerenstvu do 31. siječnja 2023. za 2022. godinu, obveznica** **Nevenka Cujzek, glavna tajnica u Ministarstvu vanjskih i europskih poslova, počinila je povredu članka 10. stavka 4. ZSSI-a.**
2. **Za povredu iz točke I. ove izreke, obveznici Nevenki Cujzek izriče se opomena.**

Obrazloženje

Povjerenstvo je uvidom u Registar imovinskih kartica utvrdilo da obveznica Nevenka Cujzek, glavna tajnica u Ministarstvu vanjskih i europskih poslova, nije podnijela imovinsku karticu povodom godišnje obveze podnošenja do 31. siječnja 2023. za 2022. godinu, slijedom čega je u odnosu na navedenu obveznicu otvoren predmet broj: Pp-364/23 zbog moguće povrede odredbi ZSSI-a o imovinskoj kartici.

U tijeku postupka izvršen je uvid u službenu bilješku od 17. studenog 2023., Registar obveznika te Registar imovinskih kartica.

Povjerenstvo je Odlukom od 31. siječnja 2024. u odnosu na obveznicu Nevenku Cujzek, glavnu tajnicu u Ministarstvu vanjskih i europskih poslova, utvrdilo postojanje pretpostavki za pokretanje postupka vezano za moguću povredu odredbe članka 10. stavka 4. ZSSI-a, koja proizlazi iz propusta podnošenja imovinske kartice Povjerenstvu do 31. siječnja 2023. za 2022. godinu, što je Povjerenstvo utvrdilo uvidom u Registar imovinskih kartica.

Sukladno odredbi članka 42. stavka 1. ZSSI-a, a u svezi s člankom 14. stavkom 1. ZSSI-a, Povjerenstvo je 31. siječnja 2024. obveznici uputilo obavijest KLASA: P-364/23 URBROJ: 711-02-01/03-2024-03 o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznice zatražilo očitovanje.

Obveznica je navedenu obavijest Povjerenstva zaprimila 9. veljače 2024. te se očitovala dopisom zaprimljenim u Povjerenstvu 21. veljače 2024., navodeći da je zabunom smatrala da jer njezina obveza podnošenja godišnje imovinske kartice za 2022. ispunjena dostavom imovinske kartice radi prestanka obnašanja dužnosti.

Isto tako, navodi kako u predmetnom periodu nije došlo do promjena u podacima imovinske kartice, što je pridonijelo njezinom nerazumijevanju zakonske odredbe.

Napominje da pri propustu nije bilo namjere te da je odmah po saznanju za propust podnijela imovinsku karticu za 2022. godinu.

Povjerenstvo je uvidom u Registar obveznika utvrdilo da Nevenka Cujzek dužnost glavne tajnice u Ministarstvu vanjskih i europskih poslova obnaša od 13. listopada 2022.

Uvidom u Registar imovinskih kartica Povjerenstvo je utvrdilo da obveznica nije podnijela imovinsku karticu za 2022. do 31. siječnja 2023. Predmetnu imovinsku karticu Povjerenstvu je predala 28. studenog 2023.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom ZSSI-a nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Nastavno na sve ranije navedeno, Povjerenstvo je utvrdilo da je Nevenka Cujzek propustila podnijeti imovinske kartice Povjerenstvu do 31. siječnja 2023. godine za 2022. godinu sa stanjem na zadnji dan 2022. godine, a kojim propustom je povrijedila odredbu članka 10. stavka 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju, a prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir činjenicu da joj Povjerenstvo dosad nije izreklo sankciju radi povrede odredbi ZSSI-a, kao i da je obveznica predmetnu imovinsku karticu naknadno podnijela, Povjerenstvo je utvrdilo primjerenim obveznici za povredu odredbe članka 10. stavka 4. ZSSI-a izreći sankciju iz članka 49. ZSSI-a, opomenu.

Ujedno se ukazuje obveznici da je i dalje dužna u zakonom predviđenim rokovima Povjerenstvu podnositi imovinske kartice.

Ova Odluka objavit će se, sukladno članku 44. stavku 5. ZSSI-a, na mrežnim stranicama Povjerenstva nakon uredne dostave obvezniku.

Sukladno svemu navedenom, Povjerenstvo je donijelo odluku kao u točkama I. i II. izreke ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Nevenka Cujzek, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana